Páratlanul megbízható a Lexus 
A Lexus tavalyi címét megvédve idén is a legmegbízhatóbb márkának bizonyult az Auto Trader online szavazásán. A cégcsoport egyéb elsőségeket is szerzett a közel negyedmillió autós véleményét tükröző felmérésen.

A brit Auto Trader a világ egyik legnagyobb forgalmú jármű-kereskedelmi portáljaként havi 11 millió egyedi látogatónak szolgál nem csak ajánlatokkal, de megalapozott tanácsokkal, elemzésekkel és tájékoztatással. A havonta 173 millió keresést generáló weboldal 1996-os indítása óta az autóipari minőség egyik legmegbízhatóbb szakértőjévé vált, amiben saját kompetenciájukon túl a széles felhasználói bázis első kézből származó tapasztalataira is támaszkodhatnak. Ezt tükrözi az az évente megrendezett Auto Trader New Car Awards szavazás is, amelynek keretében a szerkesztőkön túl idén több mint 220 ezer aktív autóhasználó fejtette ki véleményét.
Ezen a monstre értékelésen idén sorban második alkalommal - 2019 óta negyedszer - a Lexust választották meg az év legmegbízhatóbb márkájának. Az „év legkevésbé meglepő eredményeként” minősített első helyezést a nyilvánvaló gyártási minőség és a rendkívül alacsony hibaszám mellett kiemelkedő ügyfélszolgáltatásainak is köszönheti a márka. A Lexus-vásárlók jellemzően egy dolgot bántak vásárlásukkal kapcsolatban: azt, hogy nem váltottak már évekkel korábban erre a márkára.
A legmegbízhatóbb márkák dobogójára egyébként a Lexus társmárkája, a Toyota is felállhatott, igazolva, hogy a minőség és a tartósság elsősorban nem pénz, hanem szemlélet és hozzáállás kérdése. A Toyota két további dobogós helyezéssel, valamint egy kategóriagyőzelemmel térhetett haza a díjátadóról. A kompakt C-HR az év legszerethetőbb típusa szavazáson, a RAV4 pedig a legkiválóbb hibridek mezőnyében lett a második. A Toyota középkategóriás szabadidőjárműve egy igazán speciális szegmensben vigasztalódott: az Auto Trader felhasználói a RAV4-esnek ítélték oda a Legjobb kutyás autó címét. A megbízhatóság itt is kulcsszerepet játszott, ám emellett a modell kényelme, bőséges helykínálata, robusztus összeszerelési minősége és az úttalan utakon mutatott alkalmassága is hozzájárult ahhoz, hogy a legtöbb kutyatartó ezt a típust ajánlja.

